PATVIRTINTA

Rokiškio rajono savivaldybės tarybos

2024 m. balandžio 25 d. sprendimu Nr. TS-178

**ROKIŠKIO R. PANDĖLIO UNIVERSALAUS DAUGIAFUNKCIO CENTRO 2023 M. VEIKLOS ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

Rokiškio r. Pandėlio universalus daugiafunkcis centras (toliau­ – Centras) savo struktūra yra išskirtinė švietimo įstaiga, organizuojanti neformalųjį ir ikimokyklinį ugdymą, kultūrinę ir sportinę veiklas.

Pandėlio universalaus daugiafunkcio centro 2023–2025 m. strateginiame veiklos plane numatyti trys strateginiai tikslai. **Pirmasis tikslas** – teikti kokybiškas, prieinamas ir ugdytinių poreikius atitinkančias švietimo paslaugas.

**Pirmasis uždavinys** – tobulinti ikimokyklinio ir neformalaus švietimo ugdymo turinį ir ugdymo aplinką. Įgyvendinant šį uždavinį, 2023 metais Centre veikė šios meninės studijos: dainavimo, estradinės muzikos, liaudies muzikos, fortepijono, šokio, dailės ir estetikos (vaikams nuo 4 m. amžiaus). Sausio–vasario mėnesiais kiekvienos meninės studijos mokiniai surengė atviras pamokas koncertus mokinių tėvams ir Centro bendruomenei. Meninė veikla buvo individualizuojama, atsižvelgiant į mokinių poreikius, mokiniai buvo skatinami dalyvauti įprastu kontaktiniu ir nuotoliniu būdu vykstančiuose festivaliuose ir konkursuose. Įsimintiniausi festivaliai, konkursai ir kiti renginiai, kuriuose 2023 m. dalyvavo neformalaus vaikų švietimo meninių studijų mokiniai: respublikinis konkursas „Pavasario fiesta 2023”, tarptautinis konkursas “Muzikos talentų lyga 2023”, respublikinis festivalis „Muzika – širdžių kalba“, tarptautinis konkursas „THE BEST“, tarptautinio dainuojamosios poezijos festivalio „Tai – aš“ edukacinis koncertas, Baltijos šalių dainininkų konkursas „Dainuok, žiemužėle“, Lietuvos neformaliojo švietimo agentūros organizuojamas renginys „Kultūrų ratas“, senųjų metų palydų spektaklis „Coliukė“, Pandėlio bendruomenės koncertas, renginys „Oninių belaukiant“, koncertas „Šventa Ona duonos ponia“, renginys „Vasaronės“, renginys „Spanguolinė“ Suvainiškyje ir kt. Dailės studijos mokiniai nuolat rengė dailės darbų parodas Pandėlio m. bibliotekoje, dalyvavo 18-tojoje respublikinėje prakartėlių konkursinėje parodoje. Gegužės mėnesį buvo surengtas meninių studijų mokinių mokslo metų užbaigimo koncertas Pandėlio miesto gyventojams. Koncerte dalyvavo visų meninių studijų mokiniai ir mokytojai.

2023 m. Centre veikė trys mišraus amžiaus ikimokyklinio ugdymo grupės, kurios dirbo pagal patvirtintą ikimokyklinio ugdymo programą „Vaikystės takeliu“ ir 2014 m. Lietuvos Respublikos Švietimo ir mokslo ministerijos Švietimo aprūpinimo centro parengtą ikimokyklinio amžiaus vaikų pasiekimų aprašą. Organizuojant veiklas ikimokyklinio ugdymo grupėse buvo orientuojamasi į individualius vaiko poreikius, jo brandą, gebėjimus ir vystymosi raidą. Ugdytinių pasiekimai ir pažanga du kartus metuose buvo įvertinama ir aptariama su tėvais, numatomos veiklos pažangai pasiekti. Siekiant užtikrinti kokybišką ir inovatyvų vaikų ugdymą, taikant naujausias ugdymo technologijas, didelis dėmesys buvo skiriamas STEAM integravimui į ugdomąją veiklą. Ugdymo turinys buvo įgyvendinamas dalyvaujant projektuose ir renginiuose. 2023 m. ikimokyklinio ugdymo grupių vaikai dalyvavo respublikiniuose kūrybiniuose projektuose. Įsimintiniausi projektai: Lietuvos ikimokyklinį ugdymą teikiančių įstaigų projektas “Sniego diena”, ikimokyklinio amžiaus vaikų respublikinis kūrybinis projektas „Transportas ir figūros”, projektas „Sensorinių erdvių kūrimas atsižvelgiant į skirtingus vaikų poreikius“, projektas „Kaip paprastas figūras paversti nepaprastomis“, respublikinis ikimokyklinio ir priešmokyklinio ugdymo įstaigų STEAM projektas „Pati gražiausia Morė”, respublikinė virtuali paroda „Užgavėnių kaukių šėlsmas” respublikinis ikimokyklinio ir priešmokyklinio ugdymo įstaigų ir jų tėvelių STEAM projektas „Mano svajonių namas”, respublikinis projektas „Nusišypsok ir savo šypseną man dovanok”, respublikinis ikimokyklinio ir priešmokyklinio ugdymo įstaigų vaikų kūrybinių darbų projektas „Ruduo geometrinių figūrų karalystėje”, respublikinė ikimokyklinio ir priešmokyklinio ugdymo įstaigų vaikų, tėvų ir mokytojų paroda „Mes iš lapų”, respublikinis ikimokyklinio ir priešmokyklinio ugdymo įstaigų vaikų, tėvų virtualus STEAM kūrybinių darbų projektas - fotografijų paroda „Žibinto liepsnelė- sušildys širdelę”, respublikinė ikimokyklinio ir priešmokyklinio ugdymo įstaigų vaikų, mokytojų virtuali STEAM kūrybinių darbų paroda „Gražiausias rudeninis lapas”, respublikinis virtualus ikimokyklinio ir priešmokyklinio amžiaus vaikų, pedagogų ir ugdytinių tėvelių kūrybinių darbų projektas ,,STEAM ledo stebuklai“, respublikinė ikimokyklinio ir priešmokyklinio amžiaus vaikų STEAM kūrybinių darbų virtualioje paroda ,,Sugrįžo gandras į namus“, respublikinė ikimokyklinio ir priešmokyklinio ugdymo vaikų STEAM kūrybinių darbų / nuotraukų paroda ,,Žaismingas STEAM margutis“, respublikinė ikimokyklinio ir priešmokyklinio amžiaus vaikų paroda „Pavasaris bunda 2023”, respublikinė ikimokyklinio ir priešmokyklinio amžiaus vaikų STEAM kūrybinių darbų paroda ,,Gandrai, gandrai, grįžkite greičiau, bus pavasaris, bus šilčiau“, respublikinis STEAM ikimokyklinio ir priešmokyklinio amžiaus vaikų projektas ,,Ilgiausi gamtos karoliai“, respublikinė ikimokyklinio ir priešmokyklinio amžiaus vaikų virtuali darbų paroda ,,Rudens vitražas“, sveikatingumo renginys ,,Augu sveikas“.

Dalyvaujant renginiuose ir projektuose ikimokyklinio ugdymo grupių vaikams, neformaliojo vaikų švietimo meninių studijų mokiniams buvo ugdomos šios kompetencijos: socialinė, pažinimo, komunikavimo ir meninė.

**Antrasis uždavinys** – formuoti Centrą kaip nuolat besimokančią organizaciją. Įgyvendinant šį uždavinį, visi Centro darbuotojai dalyvavo kvalifikacijos kėlimo kursuose. Buvo organizuojami švietėjiški renginiai darželio ikimokyklinio ugdymo grupes lankančių vaikų tėvams. Buvo pateikta paraiška vasaros stovyklai organizuoti, gautas finansavimas. Vasaros stovykla „Animacija realybėje“ vyko rugpjūčio mėnesį. Nuolat buvo tobulinamos informavimo priemonės apie Centre vykstančias veiklas ir renginius.

**Antrasis tikslas** – tobulinti saugios ir sveikos ugdymo aplinkos kokybę.

**Pirmasis uždavinys** – teikti efektyvią paramą ir pagalbą vaikui, šeimai. Įgyvendinant šį uždavinį įstaigoje veikianti Vaiko gerovės komisija rinko ir kaupė informaciją apie specialiųjų ugdymosi poreikių vaikus, teikė rekomendacijas tėvams ir pedagogams dėl šių vaikų ugdymo, bendradarbiavo su Rokiškio rajono savivaldybės švietimo centro pedagogine psichologine tarnyba, Rokiškio r. savivaldybės administracijos Švietimo ir sporto skyriumi, Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Panevėžio apskrities vaiko teisių Rokiškio mieste skyriumi, Rokiškio visuomenės sveikatos biuru, seniūnijos socialiniais darbuotojais ir kt. Kvalifikuota logopedo pagalba buvo teikiama 15 ugdytinių.

**Antrasis uždavinys** – užtikrinti saugos ir savisaugos įgūdžių formavimą ir saugios aplinkos kūrimą. Įgyvendinant šį uždavinį, 2023 m. užtikrintas mokinių saugumas ir lygios galimybės, mažiausias pajamas gaunančių tėvų vaikai buvo atleisti nuo mokesčio. Neformalųjį švietimą ir ikimokyklinį ugdymą lankantiems mokiniams sudarytos lygios galimybės dalyvauti ugdymo procese, renginiuose ir išvykose. Inicijuota, kad Centro veikloje aktyviai dalyvautų ugdytinių tėvai. Kartu su jais organizuotos mokinių edukacinės išvykos, edukaciniai projektai, gražinta Centro aplinka. Visus metus buvo vykdoma pastovi baldų, sporto įrenginių priežiūra.

**Trečiasis tikslas** – skatinti kultūros veiklos plėtrą ir kultūros prieinamumą.

**Pirmasis uždavinys** – užtikrinti kokybiškų kultūros paslaugų teikimą. Įgyvendinant šį uždavinį Centre 2023 m. veikė 14 mėgėjų meno kolektyvų: folkloro ansamblis „Sadulala“, mišrus vokalinis ansamblis, muzikinė grupė BVP, kūrybinių idėjų studija, Suvainiškio mišrus vokalinis ansamblis, Suvainiškio jaunimo skaitovų būrelis, moterų klubas „Sanpaulija“, Kazliškio vokalinis ansamblis, klubas „Judam“, Lailūnų moterų duetas, moterų vokalinis ansamblis, suaugusiųjų dramos būrelis, vaikų/jaunimo dramos būrelis, Panemunio moterų duetas. 2023 m. buvo sudarytos galimybės vyresnio amžiaus žmonėms lankyti jų poreikius atitinkančius užsiėmimus: sporto klubą, keramikos studiją, mėgėjų meno kolektyvus Pandėlyje, Lailūnuose, Suvainiškyje, Kazliškyje ir Panemunyje.

**Antrasis uždavinys** – siekti Pandėlio krašto kultūros savitumo išsaugojimo ir tradicijų tęstinumo. Įgyvendinant šį uždavinį visus metus buvo organizuojami kultūriniai renginiai Pandėlio ir Kazliškio seniūnijų gyventojams. 2023 m. Pandėlyje, Panemunyje, Lailūnuose, Suvainiškyje ir Kazliškyje surengta iš viso 177 renginiai ir 33 koncertinės mėgėjų meno kolektyvų išvykos. Įsimintiniausi renginiai: „Laužų akcija“ Sausio 13-osios aukoms atminti, minėjimas Vasario 16-tajai signataro kun. Vlado Mirono sodyboje, Kovo 11-osios renginys, „Jonvakaris“, visuotinis Lietuvos himno giedojimas, „Protmūšis“, koncertas „Šventa Ona duonos ponia“, „Baltoji vakarienė“, „Kazlėkinė“, gėlių kilimas „Aukštaitiški raštai“, šventė „Po darbelių po darbų“, senjorų ir žmonių su negalia šventė „Susitinkam“, folkloro šventė „Ir atėjo subatėlė“, „Spanguolinė“, „Sūrio“ šventė, senųjų metų palydų spektaklis „COLIUKĖ“. Projekte „Teatriniai Trečiadieniai Pandėlyje“ parodyti 7 spektakliai: Obelaukių teatro „Obela“ spektaklis „Ir viskas per tų Amerikų“, Kupiškio kultūros centro Skapiškio padalinio teatro „Stebulė" spektaklis „Nulaužytų šakų giesmės“, Pandėlio UDC jaunimo teatro studijos spektaklis „Velnių pasakos“, Alksniupių mėgėjų teatro „Pilnatis“ spektaklis „Ach tos moterys“, Bajorų teatro spektaklis „Senaties terminas“, Rokiškio kultūros centro spektaklis „Laimingasis miestas DRAKONAS 2“, Kupiškio kultūros centro spektaklis „Palanga“. Surengta 11 parodų, 25 edukaciniai užsiėmimai, 64 kito pobūdžio renginiai (susirinkimai, susiėjimai, pasitarimai, susitikimai su politikais, mokymai).

Buvo plėtojami partnerystės ryšiai su daugeliu respublikos universalių daugiafunkcių centrų, švietimo ir kultūros įstaigų, dalijamasi gerąja patirtimi įstaigos veiklos tobulinimui. Centro direktorius rūpinosi žmogiškaisiais, materialiaisiais ir finansiniais ištekliais. Pedagogai ir kultūros darbuotojai buvo skatinami ir jiems buvo sudarytos sąlygos sistemingai kelti savo dalykinę ir metodinę kvalifikaciją seminaruose ir konferencijose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_